
Бүген Татарстан Республикасы Президенты Рөстәм Миңнеханов «IC Holding» Төркия холдингы делегациясе белән очрашты. Очрашу Казан Кремлендә узды.

Кунакларны сәламләп, Рөстәм Миңнеханов быел апрель аенда үзенең Әнкарага эш сәфәрен искә алды. Төркия башкаласына эш сәфәре барышында Татарстан Президенты төзелешендә «IC Holding» катнашкан яңа медицина комплексында булган. «Бу гаять уникаль проект – масштаб, дәрәҗә, инфраструктура, технологияләр. Бөтендөнья дәрәҗәсендәге эре проект», - диде ул.

Рөстәм Миңнеханов билгеләп үткәнчә, Татарстан Республикасында хезмәттәшлекне үстерү өчен мөмкинлекләр күп. «Татарстан – Россия базарына керү өчен үзенә күрә бер полигон ул», - диде ТР Президенты.

Татарстан Төркия белән хезмәттәшлеккә зур игътибар бирә, диде Рөстәм Миңнеханов. «Товар әйләнеше темплары югары - 40 процент. Без Төркия инвесторларына бик рәхмәтлебез. Бүгенгә Төркия компанияләре республикабызга 2 млрд. АКШ долларыннан артык инвестицияләр керттеләр, заманча заводлар төзеделәр», - диде ул.

Татарстан Республикасы Президенты сүзләренчә, хезмәттәшлекнең өстенлекле юнәлешләреннән – энергетика, нефть химиясе, машина төзелеше, автомобильләр төзелеше, ИТ, төзелеш, АПК, туризм. «Күп проектларыбыз инновацион үсешкә бәйле. Без шулай ук үзебезнең сәламәтлек саклау ссистемасын яңартуга да зур игътибар бирәбез», - диде Рөстәм Миңнеханов.

«IC Holding» идарәсе әгъзасы һәм башкарма советы башлыгы Фырат Чечен Рөстәм Миңнехановка очрашу өчен рәхмәт белдерде. Ул кыскача гына «IC Holding» үсеше тарихы һәм шул исәптән Россия территориясендә гамәлгә ашырылган инфраструктур проектлар турында сөйләде.
Татарстан Президенты «IC Holding» Төркия холдингы делегациясе белән очрашты